b'\n_START_ARTICLE_\nSaint-Malo\n_START_SECTION_\nGeografija\n_START_PARAGRAPH_\nMesto le\xc5\xbei na desnem bregu estuarija reke Rance, tik ob njenem ustju. Stari, srednjeve\xc5\xa1ki del mesta je obdan s \xc5\xa1irokim zidom, po katerem se je mogo\xc4\x8de sprehajati in ob\xc4\x8dudovati pogled na mesto in zaliv. St. Malo je najpomembnej\xc5\xa1e pristani\xc5\xa1\xc4\x8de severne Bretanje in priljubljeno letovi\xc5\xa1\xc4\x8de v poletnem \xc4\x8dasu. V mestu \xc5\xbeivi 50.000 stalnih prebivalcev, toda v poletnem \xc4\x8dasu naraste \xc5\xa1tevilo na 200.000. Zelo zanimiv je velik razpon plimovanja. Pomladansko plimovanje je v\xc4\x8dasih visoko tudi ve\xc4\x8d kot 15 m in morje se tedaj razlije preko nasipov.\n_START_SECTION_\nZgodovina\n_START_PARAGRAPH_\nSaint-Malo je bil v srednjem veku utrjen otok na ustju reke Rance in je s tem nadziral celotni zaliv severno od njega. Utrdba Aleth ju\xc5\xbeno od sedanjega sredi\xc5\xa1\xc4\x8da mesta je nadzorovala dostope k reki \xc5\xbee v predrimskem obdobju. Sodobni Saint-Malo izvira iz samostanske naselbine, ustanovljene od sv. Aarona in Brendana v zgodnjem 6. stoletju, samo ime pa je dobilo po nasledniku sv. Maloju._NEWLINE_V kasnej\xc5\xa1ih stoletjih je postal razvpit po piratih. Proti koncu 16. stoletja je bila za kratek \xc4\x8das celo razgla\xc5\xa1ena republika, poznana po sloganu "ne Francozi, ne Bretonci, ampak Malojci". V tem \xc4\x8dasu so bile angle\xc5\xa1ke ladje, \xc4\x8de so hotele pluti skozi Rokavski preliv, primorane pla\xc4\x8devati davek mestu, ki je s tem po\xc4\x8dasi obogatelo._NEWLINE_V njem je \xc5\xbeivel francoski raziskovalec Jacques Cartier (1491-1557), ki je plul po Reki sv. Lovrenca in obiskal ozemlje Quebeca in Montreala ter s tem bil priznan kot odkritelj Kanade. Od tam so bili tudi prvi kolonisti Falklandskih otokov iz 18. stoletja; \xc5\xa1pansko ime Islas Malvinas izhaja iz francoskega \xc3\x8eles Malouines._NEWLINE_Kraj je bil med 2. svetovno vojno mo\xc4\x8dno po\xc5\xa1kodovan, vendar je bil po njej med letoma 1948-1960 zelo dobro obnovljen.'